Με βάση το ακόλουθο παράθεμα και τις ιστορικές σας γνώσεις να προσδιορίσετε την έννοια του οίκου και να παρουσιάσετε τις τάξεις που συγκροτούν την κοινωνία της ομηρικής εποχής (όχι ονομαστική αναφορά).

*Tα μέλη των ομηρικών και ησιόδειων[[1]](#footnote-1) κοινωνιών διακρίνονται κυρίως μεταξύ εκείνων που είναι ελεύθεροι και εκείνων που διαβιώνουν σε σχέσεις εξάρτησης και ανελευθερίας. [...] Οι ανελεύθεροι τελούν υπό την προστασία των θεσμών του οἴκου, εντός του οποίου διαβιώνουν, ενώ επικοινωνούν και εργάζονται μαζί ή υπό την εποπτεία των ιδιοκτητών τους, στοιχεία που αποδίδονται συνήθως στην πατριαρχική δουλεία (lineage slavery). [...] Στην κατώτερη βαθμίδα ιεράρχησης της ομάδας των ελεύθερων έμμισθων μελών της ομηρικής και ησιόδειας κοινωνίας κατατάσσονται οι θῆτες, που ορίζονται ως άτομα που εκμισθώνουν[[2]](#footnote-2) την εργασία τους για την τέλεση συγκεκριμένου έργου.[...] Στην ανώτερη βαθμίδα των έμμισθων ελεύθερων ατόμων ανήκουν οι δημιουργοί, που ορίζονται ως εκείνοι που προσφέρουν την παραγωγική εργασία τους προς όφελος της κοινότητας, του δήμου. Μεταξύ αυτών συμπεριλαμβάνονται εξειδικευμένοι βιοτέχνες, τεχνίτες και πνευματικοί  λειτουργοί. Αποτελούν, έτσι, μέλη επαγγελματικών ομάδων στο πλαίσιο των οποίων υφίσταται ανταγωνισμός, ενώ χαίρουν κοινωνικής καταξίωσης και της προστασίας των θεών, εξαιτίας του κοινωνικού τους ρόλου.*

Ειρήνη Ραγκούση, *Οι πρώιμες ελληνικές κοινωνίες.Τα δεδομένα από τα έπη του Ομήρου, του Ησιόδου και τα αρχαιολογικά ευρήματα*. Εκδόσεις Παπαζήση, Αθήνα 2007.

Πρότυπη απάντηση

Πρόλογος: το παράθεμα είναι δευτερογενής πηγή και μας δίνει πληροφορίες για την κοινωνία της ομηρικής εποχής (1100 π.Χ.-750 π.Χ.) που διαμορφώθηκε στο πλαίσιο του οίκου μετά τις μαζικές μεταναστεύσεις του α΄ αποικισμού και την απόκτηση μόνιμων εγκαταστάσεων.

Έννοια του οίκου: \* μονάδα οικονομικής και κοινωνικής συγκρότησης στα ομηρικά χρόνια.

\*Αποτελείται από οικογένεια ευγενών και άτομα, ελεύθερους και δούλους, που εξαρτώνται οικονομικά από την οικογένεια. Ο οίκος περιλαμβάνει και τα περιουσιακά στοιχεία των μελών του (χωράφια, ζώα, εργαλεία). \*Τα μέλη επιτελούν παραγωγικές εργασίες, δηλαδή γεωργικές και κτηνοτροφικές, στο πλαίσιο του οίκου με στόχο την αυτάρκεια, δίνοντας στην οικονομία το χαρακτήρα της \*κλειστής αγροτικής οικονομίας. Έτσι, το ανταλλακτικό εμπόριο μεταξύ των οίκων ήταν περιορισμένο και η βιοτεχνική ανάπτυξη σχεδόν ανύπαρκτη.

Κοινωνικές τάξεις: ο οίκος είναι και μονάδα κοινωνικής οργάνωσης, δηλαδή οι περισσότερες κοινωνικές τάξεις ζουν μέσα σε αυτόν. Ανώτεροι μετά το *βασιλιά*, είναι οι *άριστοι* (= ευγενείς) που συνδέονται με συγγενικούς δεσμούς, είναι ιδιοκτήτες γης και οικονομικά ισχυροί. Υπό την εξουσία τους βρίσκονται οι *δούλοι*, περιουσιακό στοιχείο του οίκου που έχουν αποκτηθεί από πολέμους ή πειρατεία. Η δουλεία τους **χαρακτηρίζεται στο παράθεμα** ως πατριαρχική. Στην κατώτερη βαθμίδα των ελεύθερων μελών της ομηρικής κοινωνίας βρίσκονται οι *θήτες* που ήταν πρόσφυγες, (επειδή είχαν διαπράξει φόνο στην πατρίδα τους ή τέως έμποροι και ναυτικοί που γλίτωσαν από πειρατές). Αυτοί, **όπως μας πληροφορεί το παράθεμα**, εκμίσθωναν την εργασία τους για την εκτέλεση των ευκαιριακών εργασιών που αναλάμβαναν. Στο πλαίσιο του οίκου ζούσε και το *πλήθος* = λαός, δηλαδή πολλοί ελεύθεροι άνθρωποι που ασχολούνταν με τη γεωργία και την κτηνοτροφία και δεν είχαν άμεση συγγένεια με τους ευγενείς. Ανώτεροι από αυτούς, **όπως μαθαίνουμε από το παράθεμα**, ήταν οι *δημιουργοί*, όσοι δηλαδή πρόσφεραν την εργασία τους προς όφελος της κοινότητας και όχι μόνο ενός οίκου, άρα ήταν εξαρτημένοι από τους οίκους μια ευρύτερης περιοχής. Αυτοί ήταν εξειδικευμένοι βιοτέχνες, τεχνίτες (π.χ. ξυλουργός, αγγειοπλάστης, χαλκουργός) και πνευματικοί λειτουργοί που είχαν ανταγωνισμό μεταξύ τους, προστασία από τους θεούς και κοινωνική υπόληψη για το ρόλο τους.

1. Ησίοδος: ποιητής της γεωμετρικής εποχής [↑](#footnote-ref-1)
2. εκμισθώνω: νοικιάζω, προσφέρω υπηρεσία με αμοιβή [↑](#footnote-ref-2)